**Ford juhlistaa vuoden 1966 Le Mans -voiton 50-vuotispäivää palaamalla ensi vuonna Le Mansiin täysin uudella Ford GT:llä**

* Ford palaa Le Mansiin täysin uudella Ford GT -superautolla kilpailemaan LM GTE Pro -luokassa juhlistaen Fordin vuoden 1966 kokonaisvoittoa, josta tulee kuluneeksi 50 vuotta
* Chip Ganassi Racingin omistuksessa olevat Fordin sponsoroimat tiimit kilpailevat sekä World Endurance Championship- että TUDOR United SportsCar Championship -luokassa kahden tiimin ja neljän auton voimin
* Ford GT on yhtiön taidon näyte, joka osoittaa Fordin osaamista aerodynamiikan ja kevyen hiilikuiturakentamisen osalta. Mukana on myös uusi kaksoisturboahdettu Ford EcoBoost® V6 - kaikkien aikojen tehokkain EcoBoost-moottori

**Helsinki, 12.6.2015** – Ford ilmoitti tänään palaavansa yhdelle maailman arvostetuimmista autokilpailuista uudella Ford GT -kilpa-autollaan, joka perustuu ensi vuonna myyntiin tulevaan, täysin uuteen ultrakorkean suorituskyvyn superautoon.

Ford GT -kilpa-auto kilpailee ensi vuodesta lähtien Le Mansin 24 tunnin ajossa, jota usein kutsutaan kestävyyden ja tehokkuuden Grand Prix -kisaksi. Kuuluisalla Le Mansin radalla tänään paljastettu Ford GT kilpailee Le Mansissa ammattilaistiimien ja -kuljettajien GT-Endurance -luokassa (LM GTE Pro).

Uusi kilpa-auto – jälleen uusi osoitus Fordin innovaatioista – perustuu uuteen Ford GT - superautoon, joka esiteltiin tammikuussa. Sekä tuotannossa oleva auto että kilpa-auto saapuvat vuonna 2016 juhlistamaan sitä, että Ford GT -kilpa-autojen kolmoisvoitosta vuoden 1966 Le Mansin 24 tunnin ajossa tulee kuluneeksi 50 vuotta. Ford toisti voittonsa Le Mansissa myös vuosina 1967, 1968 ja 1969.

“Kun GT40 kilpaili Le Mansissa 1960-luvulla, Henry Ford II halusi todistaa, että Ford pystyisi voittamaan kaikkein legendaarisimmatkin kilpa-autovalmistajat”, sanoi Ford Motor Companyn Executive Chairman Bill Ford. ”Olemme yhä edelleen ylpeitä siitä, että voitimme tämän ikonisen kilpailun neljä kertaa peräkkäin, ja sama henki, joka siivitti innovaatioita ensimmäisen Ford GT:n aikaan, vie meitä eteenpäin tänäkin päivänä.”

Uusi Ford GT -kilpa-auto kilpailee vuoden 2016 kaikissa FIA:n World Endurance Championship- ja TUDOR United SportsCar Championship -osakilpailuissa ja tekee kilpailudebyyttinsä tammikuussa 2016 Rolex 24 -ajoissa Floridan Daytonassa. Fordin kahta tiimiä luotsaa Chip Ganassi Racingin Felix Sabates (CGRFS). Molemmat tiimit kilpailevat Le Mansissa yhteensä neljällä autolla. Kuljettajat julkistetaan myöhemmin.

Täysin uusi Ford GT on kärkituote uudessa Ford Performance -ryhmässä, joka keskittyy luomaan suorituskykyyn perustuvia innovaatioita. Ford Performancen tavoitteena on tuottaa yli 12 uutta suorituskykyistä autoa vuoteen 2020 mennessä. Se hyödyntää kilpa-autopanostustaan ja asiantuntemustaan vauhdittaakseen suorituskykyisiin malleihin ja osiin liittyviä innovaatioita ja testatakseen näin nopeammin uusia teknologioita, jotta ne saadaan lopulta käyttöön Fordin koko ajoneuvovalikoimassa.

Suorituskykyisten autojen segmentti on kasvavaa liiketoimintaa Fordille, joka huomioi asiakkaidensa toivomukset autoista, joissa yhdistyvät erinomainen polttoainetehokkuus, johtava teknologia ja mahtava ajokokemus. Ford Performancen valikoimaan kuuluvat Ford GT, Focus RS, F-150 Raptor, Shelby GT350 ja Shelby GT350R, Focus ST sekä Fiesta ST.

“Ford keskittyy edelleen ensisijaisesti kolmeen asiaan maailmanlaajuisesti – One Ford -suunnitelman kiihdyttämiseen, erinomaisten tuotteiden tarjoamiseen ja innovaatioiden kehittämiseen kaikilla liiketoimintamme alueilla”, kertoo Mark Fields (Ford Motor Company President and CEO). ”Kaikkia kolmea osa-aluetta tarvittiin uuden Ford GT:n luomisessa. Tiedämme myös pitkän moottoriurheiluhistoriamme ansiosta, että maailmanluokan kilpailut ovat mainio kasvualusta, jolla voimme viedä tuotekehitystä vielä pitemmälle.”

Ford GT -kilpa-autossa on useita ominaisuuksia, jotka tekevät siitä kilpailukykyisen LM GTE- Pro -luokassa, mutta hyödyttävät myös kaikkia Fordin ajoneuvoja. Näihin lukeutuvat mm. vakautta parantava, ilmanvastuksen minimoiva huippuluokan aerodynamiikka, jonka ansiosta autoa tiehen painava voima on erinomaisella tasolla, edistyneet kevyet hiilikuitukomposiitit, jotka tekevät alustasta poikkeuksellisen jäykän mutta kevyen, sekä EcoBoost-teknologian voima ja tehokkuus.

“Kun kehitimme Ford GT:tä, halusimme alusta lähtien luoda auton, joka voi tuoda Fordin takaisin GT-ajojen maailmaan”, sanoo Raj Nair (Ford Motor Company vice president, Global Product Development and chief technical officer). ”Uskomme, että Ford GT:n parannukset aerodynamiikassa, keveydessä ja EcoBoost-tehossa tekevät siitä vaikuttavan kilpa-auton, joka pystyy jälleen kilpailemaan globaalilla areenalla.”

Ford tekee projektissa yhteistyötä Multimatic Motorsportsin, Roush Yates Enginesin, Castrolin, Michelinin, Forza Motorsportin, Sparcon, Brembon ja CGRFS:n kanssa. Ford ja Multimatic ovat suunnitelleet ja testanneet kilpa-autoa huolella, ja CGFRS on osallistunut kehittämiseen. Roush Yates tukee 3.5 litran EcoBoost V6:n – kaikkien aikojen tehokkaimman EcoBoost-moottorin – kehittämistä.

3.5 litran EcoBoost V6 -moottori teki debyyttinsä TUDOR United SportsCar Championship -kisoissa vuonna 2014. Sen jälkeen Ford on yhdessä CGRFS:n kanssa saavuttanut merkittäviä kokonaisvoittoja Sebringin 12 tunnin ajossa ja Rolexin sponsoroimassa Daytonan 24 tunnin ajossa. Ganassin kilpa-ajotiimit ovat saavuttaneet menestystä paitsi urheiluautoissa, myös Daytona 500:ssa, Brickyard 400:ssa ja Indianapolis 500:ssa.

“Olemme voittaneet ajoja ja mestaruuksia, muttemme ole koskaan osallistuneet Le Mansiin”, sanoo tiimin omistaja Chip Ganassi. ”Mikä tiimi ei tarttuisi mahdollisuuteen kilpailla uudella Ford GT:llä maailman suurimmalla urheiluautoareenalla, ja vieläpä yhden kilpa-autoilun ikimuistoisimmista voitoista 50-vuotisjuhlavuonna? Toki tämä on vaativa haaste, muttemme voisi toivoa parempaa kumppania kuin Ford.”

# # #

Ford Motor Company

Ford Motor Company on globaali autonvalmistaja, jonka pääkonttori sijaitsee Dearbornissa, Michiganissa ja jonka autoja myydään kaikissa kuudessa maanosassa. Yhtiössä työskentelee noin 194 000 henkilöä ja sillä on 66 tehdasta eri puolilla maailmaa. Yhtiön automerkkejä ovat Ford ja Lincoln. Yhtiö tarjoaa myös rahoituspalveluita, joita varten on olemassa oma yhtiö, Ford Motor Credit Company. Lisätietoja Fordista ja sen tuotteista löytyy osoitteesta [www.corporate.ford.com](http://www.corporate.ford.com/)

**Euroopan Ford** valmistaa, myy ja huoltaa Ford-autoja 50 markkina-alueella. Sen palveluksessa työskentelee noin 53 000 henkilöä ja yhteisyritykset mukaan lukien noin 67 000 henkilöä. Euroopassa toimii myös Ford Motor Credit Company ja Ford Customer Service Division sekä 23 tuotantolaitosta, joista 15 Ford omistaa kokonaan tai on enemmistöomistaja ja 8 on yhteisomistuksessa muiden toimijoiden kanssa. Ensimmäiset Ford-autot tuotiin Eurooppaan vuonna 1903 – samana vuonna, jolloin Ford Motor Company perustettiin. Tuotanto Euroopassa aloitettiin vuonna 1911.

**Lisätiedot:** Riitta Salin

 Oy Ford Ab

 010 3447 123

 rsalin1@ford.com

|  |  |  |  |  |
| --- | --- | --- | --- | --- |
|  |  |  |  |  |